คลังเปิดทางให้ขรก.นอนรักษาร.พ.เอกชนได้
คลังขยายสวัสดิการรักษาพยาบาลให้กับข้าราชการและบุคคลในครอบครัว ให้สามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้
31 ส.ค. 2553

คลังขยายสวัสดิการรักษาพยาบาลให้กับข้าราชการและบุคคลในครอบครัว ให้สามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้
นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า คลังได้ขยายสวัสดิการรักษาพยาบาลให้กับข้าราชการและบุคคลในครอบครัว ให้สามารถเบิกค่าใช้จ่ายจากการเข้ารักษาตัวเป็นผู้ป่วยในของโรงพยาบาลเอกชนได้มากขึ้น จากเดิมที่ต้องเป็นกรณีเกิดอุบัติเหตุที่เป็นอันตรายถึงขั้นเสียชีวิตเท่านั้น โดยสวัสดิการที่ขยายเพิ่มขึ้นจะให้ครอบคุมโรคร้ายต่างๆ ที่จะทำให้อันเป็นตรายจนถึงเสียชีวิตด้วย และจะเริ่มให้เบิกได้ตั้งแต่วันที่ 1 ต.ค. 2553
ทั้งนี้ ทางกรมบัญชีกลางจะมีการกำหนดโรคว่ามีชนิดใดบ้างที่จะเข้ารักษาเป็นผู้ป่วยในโรงพยาบาลเอกชนได้ ซึ่งการเข้าการรักษาจะต้องรับการอนุมัติจากทางกรมบัญชีกลางก่อน และการจ่ายค่ารักษาพยาบาลจะเป็นเหมาจ่ายต่อโรคที่ได้รับการรักษา หากค่าใช้จ่ายเกินกว่าที่กำหนด ทางข้าราชการต้องออกค่าใช้จ่ายเอง
นายพงษ์ภาณุ กล่าวว่า การขยายสิทธิของข้าราชการดังกล่าว ก็จะไม่กระทบทำให้การใช้งบประมาณมากขึ้น เนื่องจากเป็นระบบการเหมาจ่ายต่อโรค และการรักษาต้องได้รับการอนุมติจากกรมบัญชีกลางเสียก่อน โดยการเบิกจ่ายค่ารักษาพยาบาล 1 เดือนที่ผ่านมา มีการเบิกจ่ายไปแล้ว 5.5 หมื่นล้านบาท คาดว่าทั้งปีงบประมาณ 2553 จะมีการเบิกค่ารักษาพยาบาล 6.1 หมื่นล้านบาท เท่ากับปีงบประมาณก่อนหน้า โดยปีงบประมาณ 2553 กรมบัญชีกลางได้รับการจัดสรรงบประมาณค่ารักษาพยาบาล 4.8 หมื่นล้านบาท และในปีงบประมาณ 2554 จะได้งบ 6.2 หมื่นล้านบาท
นายพงษ์ภาณุ กล่าวว่า กรมบัญชีกลางได้เชิญผู้บริหารโรงพยาบาลเอกชน 160 แห่ง ที่มีขนาดใหญ่และความพร้อมทั่วประเทศ เพื่อเชิญชวนเข้าโครงการรับรักษาข้าราชการและบุคคลในครอบครัวเป็นผู้ป่วยในของโรงพยาบาล ซึ่งจะทำให้ข้าราชการได้รับความสะดวกสบายในการรักษาและก็ลดความแออัดของการรักษาพยาบาลในโรงพยาบาลของรัฐบาลให้น้อยลง
ทั้งนี้ปัจจุบันข้าราชการที่ได้รับสิทธิเบิกค่ารักษาพยาบาลจำนวน 1.9 ล้านคน บุคคลในครอบครัวอีก 2.6 ล้านคน รวมเป็นบุคคลที่มีสิทธิเบิกค่ารักษาจำนวน 4.5 ล้านคน ในจำนวนนี้ปีที่ผ่านมาเข้ารับการรักษาเป็นผู้ป่วยในประมาณ 7 แสนคน